KOMISIJAS ATZINUMS (30.11.2011) par neatkarīgu ekspertu novērtējumu par EIT Vispārīga informācija 1. 2008. gada 11. martā ar Eiropas Parlamenta un Padomes Regulu (EK) Nr. 294/2008[1] (turpmāk “regula”) tika nodibināts Eiropas Inovāciju un tehnoloģiju institūts (turpmāk “EIT”). 2. Saskaņā ar EIT regulas 16. panta 2. punktu Komisija sniedz EIT novērtējumu. Tā pamatā ir EIT neatkarīgs ārējs novērtējums, un ar to pārbauda, kā EIT veic savu pamatuzdevumu. 3. ECORYS pabeidza EIT ārējo novērtējumu 2011. gada 31. maijā. 4. Saskaņā ar EIT regulas 16. panta 3. punktu Komisija minētā novērtējuma rezultātus, pievienojot savu atzinumu un vajadzības gadījumā priekšlikumus grozīt šo regulu, iesniedz Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai. Piezīmes 5. Komisija atzinīgi vērtē EIT neatkarīgā ārējā novērtējuma rezultātus. 6. Komisija atbalsta turpmāk minētos ieteikumus, kuri sniegti neatkarīgajā ārējā novērtējumā, un aicina EIT tos īstenot. 7. EIT būtu jāturpina darbs pašreizējā formātā līdz nākamajai daudzgadu finanšu shēmai. Šī pieeja ir demonstrējusi lielu potenciālu. EIT pakāpeniski būtu jāattīstās un jākoncentrējas uz esošo izcilības centru stiprināšanu. 8. Jauno ZIK atlases un nozīmēšanas procesā EIT būtu jāsniedz skaidri un atbilstoši norādījumi par gaidāmajiem rezultātiem no nākotnes ZIK un to saistībām un pienākumiem. . Pirms jauno ZIK atlases un nozīmēšanas uzaicinājuma publicēšanas EIT būtu jāsniedz publiska informācija par plašu interesējošo tematu loku, lai sniegtu iespēju konsorcijiem izstrādāt plānus un nodrošinātu pietiekami daudz laika, lai tie varētu sagatavot priekšlikumus. 9. 2011.–2014. gadā EIT būtu jākoncentrējas uz konsolidāciju un īstenošanu. Būtu jāievieš stabilas procedūras, kuras izstrādātas, ņemot vērā savstarpējas mācīšanās procesu ar esošajām ZIK. EIT sadarbībā ar Eiropas Komisiju un esošajām ZIK būtu jāturpina izstrādāt vienkāršotākas procedūras EIT darbībai saskaņā ar pētniecības un inovācijas pamatprogrammu “Apvārsnis 2020”. 10. EIT sadarbībā ar Eiropas Komisiju būtu jāievieš stabilas uzraudzības procedūras saistībā ar ZIK. Tajās būtu jāietver EIT snieguma novērtējums, novērtējot EIT izvirzītos mērķus. Galvenā uzmanība būtu jāpievērš uz rezultātiem balstītas pieejas ieviešanai. Tūlītēja prioritāte ir šādas uzraudzības procedūras rezultātu izmantošana, lai novērtētu atsevišķu ZIK un EIT darbību kopumā. 11. EIT būtu jāveido atvērtības un ārējas iesaistīšanās kultūra, pateicoties kurai tas var attīstīties un dalīties praksē. Tam būtu jācenšas piesaistīt ārējs ekspertu atzinums topošos jaunos uzņēmējdarbības, inovācijas un izglītības modeļos, aktīvi strādāt ar citām iniciatīvām, kurām ir līdzīgi mērķi, un apsvērt, kā tā darbības var palīdzēt spēju palielināšanā visā ES. 12. EIT būtu jābūt atšķirīgam piedāvājumam, tomēr tam būtu jācenšas veicināt sinerģiju ar pārējām Eiropas Savienības iniciatīvām un programmām izglītības, pētniecības un inovācijas jomā. EIT iekļaušana pētniecības un inovācijas pamatprogrammā “Apvārsnis 2020” palīdzēs veidot ciešākas saites ar pārējām ES pētniecības un inovācijas iniciatīvām, kuru mērķis ir sekmēt kopīgas programmas. 13. EIT būtu jāpublicē mācības, kuras tas guvis, piemērojot atkāpes, kas pieejamas tā finanšu noteikumos un darbības reglamentā. Tā pamatā būtu jābūt mācībām, kuras gūtas, veidojot pirmās ZIK, un tādējādi būtu jācenšas rast līdzsvaru starp vēlmi izmantot elastīgu un vienkāršotu pieeju un vajadzību uzņemties atbildību par publiskajiem finanšu līdzekļiem. Tas sekmēs pētniecības un inovācijas pamatprogrammas “Apvārsnis 2020” nākotnes attīstību. 14. EIT būtu jāpārskata sava komunikācijas stratēģija un EIT zīmola attīstība. EIT būtu jānodrošina proaktīvāka pieeja zīmola attīstībai un skaidri būtu jānosaka vērtības, kuras tas cenšas stiprināt. 15. EIT būtu jāpārskata darbinieku skaits, līdzekļu plāns un iekšējās pārvaldības procedūras, ņemot vērā iestādes izvēlēto stratēģijas modeli. Darbinieku skaita pieaugumam būtu jānotiek pakāpeniski, un tam būtu jābūt saistītam ar EIT funkciju paplašināšanu. 16. EIT arī turpmāk būtu jāattīsta sava stratēģiskā nozīme. Tāpēc būtu jākoncentrējas uz to, lai mācības, kuras gūtas no ZIK darbības, varētu izmantot, veidojot inovācijas spēju visās ES dalībvalstīs. Tā nav resursu ietilpīga darbība, bet ar to būtu jāpapildina ZIK veiktais darbs. Briselē, 30.11.2011 Komisijas vārdā — Komisijas locekle Androulla Vassiliou [1] OV L 97, 9.4.2008., 1. lpp.